**KISKŐRÖS VÁROS POLGÁRMESTERE**

**ELŐTERJESZTÉS**

(a Képviselő-testület 2019. július 25-i rendkívüli ülésére)

**TÁRGY: A 4901/9 HRSZ-Ú, TERMÉSZETBEN KISKŐRÖS, DÉLIBÁB U. 65. SZÁM ALATTI ÖNKORMÁNYZATI TULAJDONÚ INGATLAN ÉRTÉKESÍTÉSRE TÖRTÉNŐ KIJELÖLÉSE**

Kiskőrös Város Önkormányzata Képviselő-testületének az önkormányzat tulajdonában álló lakások és nem lakás célú helyiségek bérletéről és elidegenítéséről szóló 5/2014. (III. 27.) rendelete (a továbbiakban: Lakás rendelet) 35. §-a alapján az önkormányzat tulajdonában lévő lakások értékesítésre történő kijelöléséről a Képviselő-testület dönt. Az értékesítésre kijelölés nem teremt elidegenítési kötelezettséget.

A nemzeti vagyonról szóló 2011. évi CXCVI. törvény (a továbbiakban: Vtv.) 5. §-a valamint Kiskőrös Város Önkormányzata Képviselő-testületének az önkormányzati vagyonról, a vagyon hasznosításáról szóló 26/2012. (XII. 19.) rendelete 4. §-a valamint 8. §-a alapján az önkormányzat tulajdonában álló lakások az Önkormányzat üzleti vagyonát képezik.

A Vtv. 7. § (2) bekezdése alapján A nemzeti vagyongazdálkodás feladata a nemzeti vagyon megőrzése, értékének és állagának védelme, rendeltetésének megfelelő, az állam, az önkormányzat mindenkori teherbíró képességéhez igazodó, elsődlegesen a közfeladatok ellátásához és a mindenkori társadalmi szükségletek kielégítéséhez szükséges, egységes elveken alapuló, átlátható, hatékony és költségtakarékos működtetése, értéknövelő használata, hasznosítása, gyarapítása, továbbá az állam vagy a helyi önkormányzat feladatának ellátása szempontjából feleslegessé váló vagyontárgyak elidegenítése.

A fent hivatkozott jogszabályok figyelembevételével az önkormányzat üzleti vagyonát képező Kiskőrös belterület 4901/9 hrsz-ú 880 m2 alapterületű, természetben Kiskőrös, Délibáb u. 65. szám alatti 2 szoba, konyha, fürdőszoba elrendezésű lakóház kb 50 éve épült, műszaki állapota 70%, felújítása az Önkormányzat részéről nem gazdaságos és nem célszerű, ezért pályázat útján, értékesítésre történő kijelölését javaslom.

A független ingatlan-értékbecslő szakértői véleményében az ingatlan forgalmi értékét 5.000.000,-Ft összegben határozta meg.

A Lakás rendelet 38. §-a értelmében a nettó 10.000.000,-Ft forgalmi értéket el nem érő lakást értékesíteni versenytárgyalás nélkül, a nemzeti vagyonról szóló törvényben foglalt elvek mentén lehet.

**Kiskőrös, 2019. július 22.**

**Domonyi László sk.**

**polgármester**

**HATÁROZAT-TERVEZET**

A Képviselő-testület

1. pályázat útján történő értékesítésre jelöli ki Kiskőrös Város Önkormányzata üzleti vagyonát képező, Kiskőrös belterület 4901/9 hrsz-ú, 880 m2 alapterületű, természetben Kiskőrös, Délibáb u. 65. szám alatti 2 szoba komfortos lakást, az induló árat 5.000.000,-Ft összegben állapítja meg.
2. felhatalmazza a polgármestert a pályázati eljárás lefolytatására.

**Felelős:** polgármester

**Határidő:** azonnal